Eesti teaduse populariseerimise auhind
Eesti teaduse populariseerimise auhind on aastast 2006 üksikisikule või kollektiivile välja antav auhind teaduse populariseerimise eest. Auhinda rahastab Haridus- ja Teadusministeerium ning seda annavad koos välja Eesti Teaduste Akadeemia ja Eesti Teadusagentuur. Auhinda antakse välja kuues kategoorias: Tiiu Silla elutööpreemia pikaajalise süstemaatilise teaduse ja tehnoloogia populariseerimise eest; teaduse ja tehnoloogia populariseerimine audiovisuaalse ja elektroonilise meedia abil, teaduse ja tehnoloogia populariseerimine trükisõna abil; tegevused/tegevuste sarjad teaduse ja tehnoloogia populariseerimisel; parim teaduse ja tehnoloogia populariseerija ning parim uus algatus teaduse ja tehnoloogia populariseerimisel. Elutööpreemia anti esimest korda välja 2010. aastal. Alates 2012. aastast kannab elutööpreemia Tiiu Silla nime ja rahalise preemiaga kaasneb skulptor Stanislav Netšvolodovi messingist lauaskulptuur "Möbiuse leht".